Maakuntavaaleja koskeva lainsäädäntö ei edelleenkään ole voimassa, vaikka vaalit on tarkoitus pitää lokakuussa. Näin viime tippaan jätetty lain säätäminen on demokratian perusperiaatteiden vastaista ja syrjii pieniä puolueita.

Euroopan neuvoston alainen Venetsian komissio on asiantuntijaryhmä, jonka tehtävä on neuvoa sen jäsenmaita siinä, miten demokratia toimii ja miten järjestetään reiluja vaaleja. Se koostuu maaailman johtavista perustuslakiasiantuntijoista. Komissio perustettiin 1990, kun Itä-Euroopan maat vapautuivat kommunismista ja monissa maissa syntyi akuutti tarve vaalien järjestämiseen tarvittavalle asiantuntemukselle.

Yksi Venetsian komission perusohjeista on se, että vaaleja koskevaan lainsäädäntöön ei pitäisi tehdä muutoksia vaaleja edeltävän 12 kuukauden aikana. Tämä varmistaa sen, etteivät lakeja säätävät puolueet saa epäreilua etua siitä, että he tietävät lakien lopullisen muodon ennen muita. Lisäksi vuoden mittainen aika on katsottu tarpeelliseksi, jotta voidaan varmistua siitä, että kansalaisilla on riittävä aika saada tietoa uusista vaalilaeista.

Maakuntavaaleja koskeva lainsäädäntö on tarkoitus hyväksyä toukokuussa ja saada voimaan vasta kesäkuussa, kun vaaleihin on neljä kuukautta eli yksi kolmasosa Venetsian komission suosittelemasta ajasta.

Laki syrjii erityisesti pieniä puolueita

Suomen puoluelain mukaan puolueet saavat kerätä rahaa kampanja-aikana, joka alkaa kuusi kuukautta ennen vaalipäivää. Kampanja-aika ei voi kuitenkaan alkaa ennen kuin vaaleja koskeva lainsäädäntö on tullut voimaan. Tämä tarkoittaa sitä että hallitus suunnittelee leikkaavansa kampanja-aikaa jopa kolmanneksella.

Kampanja-ajan ulkopuolella puolueet saavat kerätä lahjoituksia, jos puolue on saanut edellisissä eduskuntavaaleissa vähintään yhden kansanedustajan paikan. Jos puolueella ei ole yhtään kansanedustajaa, sillä on mahdollisuus hakea poliisihallitukselta rahankeruulupaa. Rahankeräysluvan hakeminen on nykyisin kuitenkin niin hankalaa, että moni pienempi puolue on päättänyt jättää hakematta.

Esimerkiksi viime kuntavaaleissa ensimmäistä kertaa mukana olleilla Liberaalipuolueella ja Feministisellä puolueella ei ole tällä hetkellä rahankeruulupaa. Liberaalipuolue on päättänyt olla hakematta lupaa sen byrokraattisuuden vuoksi ja Feministiselle puolueelle sitä ei ole vielä vielä myönnetty. Myös yksityisten lahjoitusten varassa toimivalle Liberalle rahankeruuluvan hakemiseen liittyvä byrokratia on valitettavan tuttua. Liberan ensimmäisen rahankeruuluvan hakuprosessi kesti viisi kuukautta.

Maakuntavaalien hätäinen aikataulu asettaa eduskunnan ulkopuoliset puolueet eriarvoiseen asemaan suurten puolueiden kanssa. Monessa Itä-Euroopan maassa ollaan päästy jyvälle demokratiasta ja vaalien järjestäminen reilusti sujuu jo huomattavasti useammassa (ei toki kaikissa) Itä-Euroopan maassa kuin 1990, kun Venetsian komissio perustettiin. Jotta komissiolla eivät työt loppuisi, Sipilän hallitus ei ole katsonut tarpeelliseksi noudattaa demokratian perusperiaatteita.

Blogit Liberan blogiin kirjoittavat eri alojen asiantuntijat tai muuten vain mielenkiintoiset henkilöt. Blogit ovat kirjoittajiensa mielipiteitä, eivätkä välttämättä edusta Liberan virallista kantaa.